CELEX: 32017D1102
Language: hu
Date: 2017-06-20 00:00:00
Title: A Tanács (KKBP) 2017/1102 határozata (2017. június 20.) az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról

21.6.2017   
            
            
               HU
            
            
               Az Európai Unió Hivatalos Lapja
            
            
               L 158/44
            
         A TANÁCS (KKBP) 2017/1102 HATÁROZATA
   (2017. június 20.)
   az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, 42. cikke (4) bekezdésére és 43. cikke (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:
   
               (1)
            
            
               2016. június 20-i következtetéseiben a Tanács felkérte az EKSZ-t, hogy mielőbb folytassa annak vizsgálatát, hogy milyen további lehetőségek vannak a Száhel-övezetben folytatott közös biztonság- és védelempolitikai (KBVP)missziók regionalizálására.
            
         
               (2)
            
            
               A Tanács 2017. május 15-én jóváhagyta a Száhel-övezetben folytatott KBVP-missziók regionalizálásának műveleti koncepcióját.
            
         
               (3)
            
            
               A Száhel-övezetben folytatott KBVP-missziók regionalizálásának műveleti koncepciója értelmében a Száhel-övezetben folytatott KBVP-műveletek regionalizálásának stratégiai céljai a következők: a határokon átnyúló együttműködés támogatása a Száhel-övezetben, a regionális együttműködési struktúrák támogatása, különösen a Száhel-övezet G5 országai esetében, továbbá ebben az összefüggésben a Száhel-övezet G5 országai nemzeti képességeinek megerősítése.
            
         
               (4)
            
            
               Az első szakaszban létre kell hozni egy KBVP biztonsági hálózatot a Száhel-övezetben és fel kell mérni a szükségleteket egy regionális KBVP végrehajtási terv kidolgozása érdekében, amelyről majd a tagállamoknak kell megállapodniuk.
            
         
               (5)
            
            
               E célok előmozdítása érdekében az EUCAP Száhel Mali keretében létre kell hozni egy, többek között a Száhel-övezet G5 országainak belső biztonsági és védelmi szakértőiből álló regionális koordinációs egységet.
            
         
               (6)
            
            
               A 2014/219/KKBP tanácsi határozatot (1) ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2014/219/KKBP határozat a következő cikkel egészül ki:
   
      „14a. cikk
      (1)   Az EUCAP Száhel Mali keretében létrejön egy regionális koordinációs egység.
      (2)   A regionális koordinációs egység székhelye az EUCAP Száhel Mali bamakói főparancsnoksága. Az egységben részt vesznek az EUCAP Száhel Mali személyzetének kihelyezett tagjai és az Unió Burkina Fasó-i, csádi, mauritániai és nigeri küldöttségén dolgozó belső biztonsági és védelmi szakértők is.
      (3)   A regionális koordinációs egység céljai - a meglévő, Száhel-övezetbéli KBVP-missziókkal szoros együttműködésben - a következők:
      
                  a)
               
               
                  hozzájárulás a Száhel-övezet G5 országainak a regionális, határokon átnyúló együttműködés és a biztonsági kihívások kezelése terén mutatkozó biztonsági és védelmi szükségleteire és hiányosságaira vonatkozó uniós helyzetismerethez egy regionális KBVP végrehajtási terv kidolgozása érdekében, amely terv ajánlásokat tartalmaz a további fázisok tekintetében;
               
            
                  b)
               
               
                  a Száhel-övezet G5 országainak a biztonság és a védelem területével foglalkozó hallgatói számára az uniós Száhel-övezetbéli KBVP-missziók által nyújtott képzések szervezésének előmozdítása.
               
            (4)   A belső biztonsági és védelmi szakértők információt gyűjtenek az állomáshelyük szerinti országban a biztonsági és védelmi kérdésekkel kapcsolatban. A szakértők ilyen jellegű információval, illetve adott esetben ajánlásokkal szolgálnak a regionális koordinációs egység vezetőjének. Az állomáshelyük szerinti uniós küldöttség vezetőjét megfelelőképpen tájékoztatják.
      (5)   A polgári műveleti parancsnok – a PBB politikai ellenőrzése és stratégiai irányítása mellett és a főképviselő átfogó felügyelete alatt – stratégiai vezetést és irányítást gyakorol a regionális koordinációs egység fölött. A 6. cikk (1) bekezdésétől eltérve a regionális koordinációs egység vezetője közvetlenül a polgári műveleti parancsnoknak tartozik felelősséggel és az ő utasításainak megfelelően jár el. A regionális koordinációs egység vezetője ad utasításokat az egység teljes személyi állományának.
      (6)   A 6. cikk (2), (3) és (4) bekezdése, valamint a 11. cikk alkalmazásában a regionális koordinációs egység személyi állománya a küldöttségvezető irányítása alá tartozik. A belső biztonsági és védelmi szakértők tekintetében ez nem érinti az e cikk (7) bekezdésében foglaltakat.
      (7)   Az EUCAP Száhel Malinak meg kell kötnie a Burkina Fasó-i, a csádi, a mauritániai és a nigeri uniós küldöttségekkel a szükséges igazgatási megállapodásokat.
      Az igazgatási megállapodásoknak:
      
                  a)
               
               
                  biztosítaniuk kell, hogy a belső biztonsági és védelmi szakértők megkapják a feladataik ellátásához szükséges logisztikai és biztonsági támogatást;
               
            
                  b)
               
               
                  rendelkezniük kell arról, hogy az adott uniós küldöttséghez tartozó belső biztonsági és védelmi szakértők a küldöttségvezetők irányítása alá tartoznak – többek között gondossági kötelezettségük teljesítése, a vonatkozó biztonsági követelményeknek való megfelelés biztosítása, valamint a fegyelmi jogkör gyakorlása tekintetében –, továbbá hogy a belső biztonsági és védelmi szakértőknek tevékenységeikről a küldöttségvezetőket megfelelően tájékoztatniuk kell;
               
            
                  c)
               
               
                  rendelkezniük kell arról, hogy a küldöttségvezetőknek biztosítaniuk kell, hogy a belső biztonsági és védelmi szakértőket ugyanazon kiváltságok és mentességek illessék meg, mint annak az uniós küldöttségnek a személyzetét, amelynél szolgálatot teljesítenek.”
               
            
   2. cikk
   Ez a határozat az elfogadásának napján lép hatályba.
   
      Kelt Luxembourgban, 2017. június 20-án.
      
         
            a Tanács részéről
         
         
            az elnök
         
         H. DALLI
      
   
   
      (1)  A Tanács 2014/219/KKBP határozata (2014. április 15.) az Európai Unió mali KBVP-missziójáról (EUCAP Sahel Mali) [helyesen: (EUCAP Száhel Mali)] (HL L 113., 2014.4.16., 21. o.).